**Urheilullinen Subaru VIZIV Adrenaline Concept paljastetaan Genevessä**

**Subaru Corporation tuo 89. Geneven autonäyttelyyn Sveitsiin yleisön nähtäväksi urheilullisen Subaru VIZIV Adrenaline Concept -konseptiauton, joka antaa esimakua Subarun suunnittelufilosofian ja muotoilutyylin tulevasta kehityksestä.**

Järjestyksessään kahdeksas Subaru VIZIV (Vision for Innovation) -konseptiauto Adrenaline Concept on ensi-illassa Geneven autonäyttelyn lehdistöpäivänä Subarun lehdistötilaisuudessa 5. maaliskuuta alkaen klo 10:45.

VIZIV Adrenaline Concept pitää sisällään Subarun viimeisintä ajonhallinta- ja turvatekniikkaa. Tulevaisuuden autojen tekniikan korkeasta automatisoinnin osuudesta huolimatta Subaru haluaa yhä rakentaa autojaan kuljettajan ajettavaksi.

Geneven 89. kansainvälinen autonäyttely on avoinna yleisölle 7. -17. maaliskuuta.

**SUBARU VIZIV-HISTORIA:**

**VIZIV:** Geneve 2013. Auton 2,0-litran dieselboxermoottori ja nelivetoinen voimalinja ovat symmetrisesti suorassa toisiinsa nähden. Ajovakautta on optimoitu niin että auton taka-akselistossa sijaitsevat akut pyörittävät kukin erikseen omaa vetoakselia siten, että kaarteessa sisäpuolinen pyörä pyörii aina hitaammin.

**VIZIV Evolution:** Tokion autonäyttely 2013. Kuten VIZIV edellä, mutta moottorina 1,6-litran suorasuihkutusturbodiesel.

**VIZIV 2:** Geneve 2014. Plug-in hybridiauto, jonka kolmea akkua voidaan ladata verkkovirralla pistorasiasta. Yksi akusto on sijoitettu etuakselille, kaksi muuta taka-akselille.

**VIZIV Future:** Tokio 2015. Nelivetoinen pistokehybridi, johon liitetty EyeSight-teknologia sisältää myös autoa itsenäisesti ohjaavan automaattitoiminnon.

**VIZIV-7:** Los Angeles 2016. Subaru Viziv-7 kuljettaa seitsemää henkilöä kolmella istuinrivillä. Kysymyksessä on kookkain Subaru-malli koskaan.

**VIZIV Performance Concept:** Tokio 2017. Konseptimalli, joka esittelee Subarun näkemyksen boxermoottorin vauhdittamasta nelivetoisesta tulevaisuuden urheiluautosta.

**VIZIV Tourer Concept:** Geneve 2018. Subarun näkemys C-segmenttiin suunnitellusta urheilullisesta farmariautomallista.